**OŠ BELEC**

**Šk. g. 2016./2017.**

Školski projekt**: POUNA SMIEHA OD NEGDA TU JE BILA**

Nositelj projekta**: OŠ Belec**

**Projekt potpomognut sredstvima Ministarstva znanosti i obrazovanja**

Programska sastavnica**: Istraživanje - Škola nekad i danas**

Ispitanik (kazivač): **Štefica Sambolić (16.12.1939.)**

Razgovor vodili**: Ivana Topolski i Petra Priščan (učenice VI.r. OŠ Belec, novinarska skupina)**

Ostali prisutni sudionici: **Verica Havoić, ravnateljica OŠ Belec**

 **Irena Buđa, knjižničarka OŠ Belec**

 **Nevenka Puklin, vjeroučiteljica OŠ Belec**

 **Jelena Novosel, učiteljica matematike OŠ Belec**

**Gospođa Štefica Sambolić bivša je kuharica OŠ Belec koja je nahranila puno gladnih dječjih usta.**

**Dobar dan, gospođo Sambolić! Recite nam što ste po zanimanju, koliko godina imate i radite li negdje?**

*-Po zanimanju sam kuharica. Završila sam 4 razreda osnovne škole i 2 kuharska tečaja te domaćinsko-higijenski tečaj. Počela sam raditi u Selnici 1962. godine. Tada sam čistila i kuhala. Kuhali smo griz na mlijeku, rižu na mlijeku, mlijeko u prahu. Nije bilo suđa, djeca su od doma nosila posude, a kasnije je kupljeno plastično suđe. Rosfrajne šalice smo dobili na poklon od OŠ Pavlina Miškine iz Zagreba. U mirovini sam od 1993.godine.*

***Koliko ste godina radili u školskoj kuhinji i jeste li voljeli svoj posao?***

*-Voljela sam svoj posao i još ga danas volim. Sveukupno staža sam imala 30 godina i 4 mjeseca.*

**Naporno je radila kako bi svi bili siti i zadovoljni.**

***Koliko ste djece trebali nahraniti svaki dan?***

*-Tu u Belcu 280 djece, a imali smo jedan štednjak , jedan lonac i jednu zdjelu od 20 litara. Zahtjevali su da se kuha. Kad sam stavila lonac, više za ništa drugo nije bilo mjesta. Posuđivala sam i rešo na kojem sam kuhala.*

***Kako je izgledao vaš radni dan?***

*-Bio je naporan. 3 godine sam hodala pješke i biciklom prije nego je krenuo prijevoz. Počela sam u 6 sati. Prvo sam morala naložiti vatru, dan prije sam pripremila drva. Nakon toga sam počela pripreme za kuhanje obroka. Vani je bila kuhinjica, djeca su čekala u redu. U lavoru su prali ruke i zatim su ulazili u blagavaonu gdje su uzimali hranu.*

**Najčešće je pripremala kuhana jela, a učenici su rado dolazili po repete.**

***Koja jela su se pripremala?***

*-Variva, saft, juhe, ponekad namaz.*

***Koje jelo su učenici najradije jeli?***

*-Najviše su voljeli sendviče, ali to je rijetko bilo. Voljeli su i variva (grah i zelje). Kuhali smo običnu juhu i kupovne rezance. Neki su dolazili i više puta po repete. Kuhala sam i eurokrem za djecu. Dobili smo puno mlijeka u prahu i na njemu je bio recept. Skuhani eurokrem pospremala sam u staklenke i kasnije mazala za doručak.*

**Prostor za jelo bio je malen, ali su učenici bili disciplinirani.**

***Jesu li učenici imali prostor za jelo?***

*-Imali su, ali bila je mala. Premala za velik broj djece, ali su bili disciplinirani, čekali su u redu. Nisi svi stali u blagavaonicu. Uvjeti su bili kakvi jesu, ali nikad se nije pojavila nikakva zaraza. Kad smo došli u sadašnju kuhinju, upravitelj je odlučio da pripremamo krafne ili palačinke za doručak. Bilo je puno posla, ali svi su bili jako zadovoljni.*

**Nekad su i učenici pomagali u kuhinji.**

***Jesu li djeca pomagala u kuhinji?***

*-Jedno vrijeme su radili nešto. Bili su dežurni u kuhinji i kupili su suđe poslije obroka. Čistili su zdjelice od hrane. Svaki dan je bio jedan par iz razreda. Oko podjele hrane pomagala je povremeno spremačica.*

**Jednom je skuhala i slatko-slanu kavu.**

**Jeste li doživjeli kakvu šaljivu zgodu u kuhinji?**

-Jednom sam zamijenila sol i šećer kad sam kuhala kavu za studente medicine koji su bili u školi. Spremačica je išla u dućan po sol, šećer i kavu. Nosila je paketić na paketiću i sol se presula u šećer. Nakon što sam skuhala kavu i poslala u zbornicu došao je upravitelj i pitao što je s kavom, bila je i slatka i slana.

**Pripremala je i finu hranu za školske proslave.**

***Možete li opisati jednu veselicu koje su se održavale?***

*-Uvijek se pripremila fina hrana. Znali su i gosti doći. Bilo je i teških trenutaka, iz malo toga smo napravili puno. Hranu sam pripremila u kuhinji, skupili bi se učitelji i gosti, bilo je i pjesme. Znalo je potrajati do kasnih sati.*

**Svima je poželjela sve najbolje u daljnjem radu.**

***Imate li kakvu poruku za današnje učenike i kuharicu?***

*-Budite dobri i slušajte, to će vam dobro doći u životu. A teta kuharica neka nastavi i dalje tako dobro kuhati.*

***Imate li kakvu čestitku školi za 175. godišnjicu?***

*-Želim joj da dalje napreduju kao do sad i niže uspjehe!*